破山
作者：釋居簡
朝代：宋

paragraphs: 兩雄用壯勒不回，觸斷山脊青崔嵬。
挾風卷雨上方去，旱火擊翻平地雷。
澗松盤拏俯巍跨，鐵榦銅柯闖雲罅。
鮮風不斷瓔珞珠，檜老枝腴亂零挂。
四老墓田樵牧踐，莽堙蓁塞無人剪。
振古芳塵玉象高，印泥遺爪霜鴻遠。
舊吟新扁皆珠璧，雕梁雪壁昏題蹟。
水流山空春晝長，番令人憶賛公房。